Цэдэндамбын Бат-Эрдэнэ

**Цэдэндамбын Бат-Эрдэнэ** 1960 оны 4-р сарын 13-нд Баянхонгор аймгийн Галуут суманд төрсөн. Монгол Улсын Гавьяат холбоочин, Монгол Улсын Зөвлөх инженер. ЖемНэт ХХК-ний ерөнхий захирал.

## ТӨГССӨН СУРГУУЛЬ
*   1967-1974 он Баянхонгор аймгийн 10-н жилийн сургууль                  
*	1975 он Улаанбаатар хотын 27-р сургууль                          
*	1979 он Улаанбаатар Төмөр Замын Техникум                        
*	1982-1988 он ЗХУ-ын Ленинград хотноо Төмөр Замын Инженерийн Дээд Сургуулийг Холбоо автоматикийн инженер
*	1999 он Монгол Улсын Удирдлагын хөгжлийн академи               
*	2000 он ОХУ-ын Санкт-Петербургийн Зам харилцааны их сургуульд мэргэжил дээшлүүлэх сургалт                    
*	2004 он Япон улсад мэргэжил дээшлүүлэх сургалт                   
*	2006 он БНХАУ-д мэргэжил дээшлүүлэх сургалт                    
                                                                               

## НАМТАР
Цэдэндамба овогтой Бат-Эрдэнэ нь нэг эгч 7 дүүтэй өнөр айлын хүүхэд.
Аав Цэдэндамба нь 1922 онд Баянхонгор аймгийн Богд сумын нутагт төрсөн бөгөөд ажилсаг, шаргуу, үнэнч шударга хүн байсан. Харин ээж Бямба овогтой Хоролгарав нь 1933 онд Баянхонгор аймгийн Галуут сумын нутагт малчин ард *Дэлдэн* хэмээх Бямбын ууган охин болон мэндэлжээ. Бага наснаас аав, ээжийнхээ ажилд туслан өсч бойжсон бөгөөд улмаар малчин болж тухайн үедээ малд нүдтэй ажилсаг байдлаараа шалгаран ОХУ- ын сэтгүүлд дүү *Андууз* хэмээх Содномрэнцэнгийн хамт мал хэрхэн малладаг талаараа өгсөн зурагтай ярилцлага нь одоо ч хадгалагдаж байдаг юм.
Мал маллаж байх үедээ Дондог овогтой Цэдэндамбатай танилцан гэр бүл болж 9 хүүхэд төрүүлэн энх тунх өсгөн хүмүүжүүлсэн бөгөөд  Баянхонгор аймгийн Нийтийн үйлчилгээний газар, Номгон зочид буудал зэрэг газар ажиллаж байгаад 1974 онд Улаанбаатар хотод шилжин ирж суурьшсан.

Бат-Эрдэнэ нь Баянхонгор аймгийн Эрдэнэцогт сумын харьяат эмээ ээж Цэвэлмаа дээрээ өссөн. Хүүхэд байхдаа их хөдөлгөөнтэй, цовоо сэргэлэн, онц сайн сурлагатай хичээнгүй сурагч байжээ. 

Түүнд том болоод бусдадаа дэмтэй явах, хөдөлмөрч байх, шударга шулуухан зан чанарыг зааж сурган,  хүмүүжүүлсэн хүн нь хайртай эмээ нь. Тиймдээ ч энэ  чанараа гээлгүй өдийг хүртэл хөдөлмөрлөн зүтгэж яваа нэгэн. 

Цэдэндамбын Бат-Эрдэнэ цаг ямагт суралцсаар мэдээлэл холбооны салбарыг мэргэжлийн өндөр түвшинд хүргэх ажлыг шат дараалалтай хийж 
Холыг ойртуулан хоёрыг учруулж, завгүй амьдралын дунд цаг хэмнэсэн интернэтийг нэвтрүүлсэн Монголын үндэсний мэдээлэл холбоо сүлжээний Анхны компани “ЖемНэт”-ийг үндэслэгч.  

Тэрээр 40 гаруй жил Монгол Улсын холбооны салбарт ажиллаж байна. Ц.Бат-Эрдэний мэдээлэл холбооны салбарт оруулсан үнэтэй хувь нэмрийг төр засгаас үнэлэн 2012 онд Монгол Улсын Гавьяат Холбоочин цолоор шагнажээ.  

Мөн бага залуугаасаа гэрэл зурагт дурлаж одоог хүртэл хүсэл сонирхлоороо зураг авч сошил орчинд нийтлэх дуртай гэрэл зурагчин билээ.

## АЖЛЫН ЗАМНАЛ
Ц.Бат-Эрдэнэ нь хөдөлмөрийн гараагаа:  

1979 оноос УБТЗ-ын ХНН-ын Айраг өртөөнд Автоматикийн монтёроор ажиллаж эхэлсэн ба Замын-Үүд, Улаан-Уул холбоонд ахлах механик, инженер зэрэг ажлыг хийж байсан.  

1990-1994 онд Дохиолол холбооны 3-р ангид Ерөнхий Инженер 

1994-2000 онд Дохиолол холбооны албаны харьяа Дохиолол холбооны Лабораторийн дарга, ахлах инженер 

2002 оны 3-р сараас  УБТЗ ХНН-ийн Удирдах газарт Дохиолол холбоо, мэдээлэл, эрчим хүчний албанд холбоо хариуцсан ахлах инженер, 

2003 оны 4– р сараас 2009 оны 08-р сарын 22 хүртэл Дохиолол холбоо, мэдээлэл эрчим хүчний  албаны ерөнхий инженерээр ажиллаж байсан. 

2009 оны 08-р сарын 22 ноос одоог хүртэл Жемнэт ХХК-ийн Гүйцэтгэх захирлаар ажиллаж байна.

Дунд нь 2015-2016 онд УБТЗ-ын Ерөнхий инженерээр ажилласан.

Тэр цагаас өнөөг хүртэл тасралтгүй 40 гаруй жил энэ салбартаа зүтгэсээр байна. 

Түүний эхнээс нь удирдсан ЖемНэт компани асар хурдацтай хөгжиж буй. Цахим сүлжээний салбарт Монгол улс харьцангуй хожуу орсон ч дэлхий дахинтай энэ тэнцүү хөгжих үүд хаалгыг 2009 онд нээж одоог хүртэл ЖемНэт ХХК-д ажилласаар. 
Тус салбарт анхлан хөл тавихад тийм амар байгаагүй ч ажил мэргэжилдээ дуртай, гадаад болон дотоодоо мэргэжил эзэмшсэн 50 гаруй инженер техникийн ажилтныг нэгтгэн зангидажаж чадсан нь дэлхийн мэдээлэл холбооны шилдэг компаниудтай хамтран ажиллаж цар хүрээгээ өдрөөс өдөрт тэлсээр байна.

## ГАВЬЯА, ШАГНАЛ
*	Хүндэт төмөр замчин
*	Харилцааны холбооны тэргүүний ажилтан  
*	Монгол Улсын Зөвлөх инженер                     
*	Монгол Улсын Гавьяат Холбоочин                

## ГЭРЭЛ ЗУРАГЧИН
Цэцэг, шувуу, байгалийн сайхныг ихэвчлэн дурандаа буулгаж, авсан зургаа цахим орчинд нийтлэн, бусдад эерэг хандлага түгээдэг гавьяат холбоочин Ц.Бат-Эрдэнэ бага залуугаасаа зураг авах дуртай ч ажлын шаардлагаас болж хэсэг хөндийрсөн. 

Харин одоо амьдралынхаа нэг хэсгийг гэрэл зурагт зориулж явна. Түүний хувьд “Зураг авах мөчид тухайн зүйл яаж ч өөрчлөгдөж болно. Тэр агшинд хурдан тохируулж чадах дадал суух хэрэгтэй. Гахцхүү зурагчин хүний хамгийн гол зүйл бол момент алдахгүй байх” гэж тэрээр боддог. 

## ДУРСАМЖ
Монгол улсад 2001 онд багаараа анх удаа шилэн кабелийн сүлжээгээр их багтаамжийн өндөр хурдны интернэтийг оруулж ирэх ажлыг санаачлан хийж, Монгол  Улсаа хямд үнэтэй интернэтээр хангах, бүх нийтийн хүртээл болгох ажлыг удирдан бодит ажил болгосон нь Монгол Улсын Зөвлөх Инженер Цэдэндамын Бат-Эрдэнэ гавьяатын хувьд дурсамжтай бөгөөд Энэ Цагийн Монголчууд дэлхий нийттэй хөл нийлэн алхах түүхэн үйл явдал юм. 

## ЖЕМНЭТ ХХК-ИЙН ҮНДЭСЛЭГЧ
Монгол Улсын Зөвлөх инженер Ц.Бат-Эрдэнэ “ЖемНэт” компанийг  2009 байгуулах болсон шатгаан нь тэр үед Монгол орныг төмөр зам, Невтийн хоолой тойрсон. 

Мэдээллийн сүлжээг Монголд дамжуулая гэсэн бодлогоор агентлаг засгийн газраас тавигдаж байсан. Энэ үед шилэн кабельтай ганцхан газар нь Улаанбаатар Төмөр Зам. /УБТЗ/ Үндсэн зорилго нь тээврийн үйлчилгээ явуулах учраас мэдээлэл технологийн салбарыг төдийлөн сайн ойлгохгүй мөн хөгжлийг дагаж санхүүжүүлэх боломж бага байв.

УБТЗ, анхны шилэн кабелийг оруулж ирж тухайн үеийн багтаамжийг нэмж үнийг бууруулсан. Үүний хажуугаар Мобиком, Скайнэт, ЖемНэт гээд хувийн компаниуд өөрсдийн кабелийг ч татсан. Ингээд хойд урд хөршийг холбосон хэд хэдэн шилэн кабельтай болсон түүхтэй.

“ЖемНэт” ХХК нь 2008 оны 8-р сард Олон улсын болон Орон нутгийн мэдээлэл, холбооны сүлжээний чиглэлээр ажиллах зорилготойгоор байгуулагдсан, МОНГОЛЫН ҮНДЭСНИЙ МЭДЭЭЛЭЛ ХОЛБООНЫ СҮЛЖЭЭНИЙ АНХНЫ ХУВИЙН КОМПАНИ юм.

Монгол улсын урд хилээс хойд хил хүртэл төмөр зам дагуу байрласан 1199 км урттай DWDM сүлжээний SNCP болон (1+1) оптик шугамын автомат хамгаалалттай шилэн кабелийн сүлжээнүүдтэй ба түүнд суурилсан 400Gb, 8Tb багтаамжтай DWDM төхөөрөмжүүд болон SDH 2.5Гб, OTN 10Г багтаамжтай төхөөрөмжүүд бүхий олон улсын мэдээлэл холбооны стандартыг хангасан 99.9% найдвартай ажиллагаатай дамжуулах сүлжээтэй. 

Дэлхийн нэр хүнд бүхий БНХАУ-ын ЧайнаТелеком, ЧайнаЮником, ЧайнаМобайл оператор компаниуд болон ОХУ-ын Транстелеком, Ростелеком, Мегафон оператор компаниудтай холбогдож Ази, Европ, Америк тивүүдийн үндсэн порт эзэмшигч Upstream компаниудаас чиглэл болон портын хувьд бүрэн хамгаалалттай гадаад интернэтийг хүлээн авч Монгол Улсын гадаад интернэтийн зах зээлийн 85 орчим хувийг хамгаалалттай гадаад интернэтээр хангаж байна.

Мөн хэрэглэгч байгууллагууддаа газарзүйн таатай орчныг бүрдүүлэх зорилгоор өөр өөр байршил бүхий POP1 & POP2 сүлжээний удирлагын төвүүдийг 24/7 цагийн хяналттай ажиллуулж буй.
Тус компанид ажилдаа дуртай, гадаад болон дотоодоо мэргэжил эзэмшсэн 50 гаруй инженер техникийн ажилчид Монголын ард түмэндээ Дэлхийн оюуны их сангаас мэдээлэл авах, хэрэглэх өргөн боломжийг олгохоор Гадаад интернэтийг чанартай, найдвартай, хямд үнээр хүргэхийг зорин ажиллаж байна.